Lyyra (rakennuskokonaisuus)

Lyyra on Helsingin Kalliossa rakenteilla oleva kolmen rakennuksen kokonaisuus, jota kutsutaan myös itsenäiseksi kortteliksi. Se rakentuu Siltasaarenkadun molemmin puolin Toisen ja Kolmannen linjan väliin. Rakennuksiin tulee toimistotilaa, 178 huoneen hotelli ja vuokra-asuntoja kansainvälisille tutkijoille. Katutasoon tulee lisäksi liiketilaa ja sisäänkäynnit Hakaniemen metroasemalle. Samalla rakennusten väliin jäävää Siltasaarenkadun kävelykatua kunnostetaan.

Lyyran on rakennuttanut Helsingin yliopiston ylioppilaskunnan omistama Ylva-konserni. Sen suunnittelusta on vastannut arkkitehtitoimisto Cederqvist & Jäntti (nykyinen Arco) pääsuunnittelijanaan Tom Cederqvist. Projektissa on pyritty ympäristoystävällisyyteen, ja sille on haettu LEED-järjestelmän korkeinta luokitusta eli Platinum-tasoa.

Historia 
Lyyran tilalla sijaitsi aiemmin kaksi Helsingin kaupungin virastotaloa, vuonna 1981 valmistunut Siltasaarenkatu 13, sekä samana vuonna valmistunut Toinen Linja 7:n laajennusosa. Helsingin kaupunki käynnisti keväällä 2017 Siltasaarenportti-nimellä suunnittelukilpailun. Kilpailun voittajaksi valittiin seuraavan vuoden kesällä arkkitehtitoimisto Cederqvist & Jäntin ehdotus Lyyra. Alueen kaava vahvistui lokakuussa 2019 ja vanhojen rakennusten purkaminen alkoi tammikuussa 2020.

Purettavaa rakennuspinta-alaa oli yhteensä 14 500 m² ja purkujätteestä kierrätettiin 97 prosenttia. Purkutyöt valmistuivat kesäkuussa 2020. Lyyran ensimmäinen osa otettiin käyttöön helmikuussa 2023 ja sinne muutti pääkonttorinsa muun muassa teknologiayritys IBM.

Rahoitus 
Ylva osti vanhojen virastotalojen tontit Helsingin kaupungilta 15,2 miljoonalla eurolla.

Ylva ja Keskinäinen työeläkevakuutusyhtiö Varma perustivat heinäkuussa 2021 hanketta varten Helsingin Lyyra -kommandiittiyhtiön, josta Ylvan osuus on 55 ja Varman 45 prosenttia. Nordea ja Pohjoismaiden investointipankki NIB myönsivät Helsingin Lyyra Ky:lle 65 miljoonan euron seitsenvuotisen lainan, josta NIB:n osuus on 40 miljoonaa. Ylvan rahoitusneuvonantajana kaupassa toimi JLL.

Hankkeen kokonaiskustannusten on kerrottu lähteestä riippuen olevan noin 100 miljoonaa tai yli 100 miljoonaa euroa. Tämän summan lisäksi Helsingin kaupunki sijoittaa 8,4 miljoonaa euroa Hakaniemen metroaseman pohjoispään lippuhallin ja sisäänkäyntien remonttiin. Lyyra-hankkeen vuoksi metron pohjoisia sisäänkäyntejä piti joka tapauksessa uudistaa.

Populaarikulttuurissa 
Lyyran rakennustyömaa esiintyy Aki Kaurismäen elokuvassa Kuolleet lehdet (2023). Elokuvassa Jussi Vatasen näyttelemä päähenkilö työskentelee hetken aikaa muurarin apulaisena Lyyran työmaalla.

Lähteet 

Kallio
Rakenteilla olevat rakennukset ja rakennelmat
Helsingin hotellit
Helsingin toimistorakennukset
Helsingin asuinrakennukset